钦定古今图书集成/明伦汇编/闺媛典/第336卷 > 丘谦之妾呼文如
## 钦定古今图书集成/明伦汇编/闺媛典/第336卷 > 丘谦之妾呼文如

按《列朝诗集》：楚人丘谦之《遥集编序》曰：“万历间，江夏
营妓呼姬文如，小字祖知诗词，善琴，能写兰，与其姊
举齐名，或讹为胡姓云。岁丙子，西陵有丘生者，以民
部郎出守粤，过黄州，遇文如于客座，一见目成，遂定
情焉。将携之以东，生之父不许，生不得已，乃为书谢
文如，文如恸绝，刺血写诗以报，誓死无它。生需次赴”
京师，便道过楚，访文如于武昌。相见甚喜，饮庭中安
石榴下，赋一诗以呈。生视其图记，文曰：“丘家。”文如沥
酒树下，曰：“妾所不归君者，如此石矣。”将别，泣而请曰：
“丝萝之约如何？”生曰：“以官为期。”文如笑曰：“观君性气，
非老于宦海者。君散发，我结发，当不远矣。”生调知阆
州，果罢官归。复以事如京师，久还里，文如促数诒书，
订于归之约，其父母力泥之。壬午冬，大雪，登楼抚槛，
念文如在三百里外，前期未决，徬徨凝望。俄而闻橹
声咿哑，一小艇飞抵楼下，推篷而起，则文如也。惊喜
问之，则曰：“父利贾人金，将卖妾，事急矣。买舟潜发，三
鼓至阳逻，五鼓以金钗市马，明日至亭州，易舟以行。
稍迟，一日夜落贾人手，吾死无日矣。”相与抱持恸哭。
明日，以书报其父，乃委禽成礼焉。生罢官，无长物，携
文如遍游名山，弹琴赋诗，以终其身。追忆往事，附以
赠言，编次成编，命曰《遥集》云。谦之名齐云，隆庆戊辰
进士。豪于诗，亦以豪去官。编中载两人酬和诗甚富。
谦之诗多伧父面目，殊不堪唐突。文如所取于谦之
者，以意气相倾说耳，非以其诗也。